**Összefoglaló**

– a jogszabályok előkészítésében való társadalmi részvételről szóló 2010. évi CXXXI. törvény alapján –

**a vad védelmével, a vadgazdálkodással, valamint a vadászattal összefüggő egyes törvények módosításáról szóló törvényjavaslathoz a társadalmi egyeztetés keretében beérkezett véleményekről, illetve elutasításuk esetében annak indokairól**

(közigazgatási egyeztetés ideje: 2015. szeptember 21-30.)

1. **Hagyományos vadászati módokkal kapcsolatos észrevételek**

|  |  |  |
| --- | --- | --- |
| **Véleményező** | **Vélemény** | **Véleménnyel kapcsolatos intézkedés** |
| Magyar Vadászíjász Egyesület | Javasolta, hogy a hatályos Vtv. 66. § (2) bekezdésének hagyományos vadászati módokra vonatkozó része ne kerüljön törlésre. | Elutasítva, a vadászati tevékenység folytatásához szükséges feltételek egységesítése miatt. |
| Vadászok és Természetvédők Fővárosi és Pest megyei Szövetsége | Egyetértését fejezte ki a hagyományos vadászati módok körének bővítését illetően. |  |
| Pólik Sándor | Elöltöltő lőfegyver” és „elöltöltő lőfegyverre vonatkozó tartási engedély” nem létezik! | A törvényjavaslat a vélemény tartalma szerint módosult. |
| Magyar Elöltöltő Fegyveres Lövészek Szövetsége | Nem értett egyet az "elöltöltő lőfegyvertartási engedély" kifejezés használatával. | A törvényjavaslat a vélemény tartalma szerint módosult. |
| Keresztes János | Javasolta, hogy az agarászat kerüljön be a hagyományos vadászati módok közé. | A törvényjavaslat a véleménnyel azonos szabályozást tartalmaz. |
| Hamza Emil | 1. Szükségesnek tartotta, hogy a vadászíjászathoz, solymászathoz hasonlóan csak kiegészítő (elöltöltő fegyveres) vizsgát tett vadász használhasson ilyen fegyvert a vadászat során.  2. Elöltöltő lőfegyver” és „elöltöltő lőfegyverre vonatkozó tartási engedély” nem létezik! | 1. A törvényjavaslat a véleménnyel azonos szabályozást tartalmaz.  2. A törvényjavaslat a vélemény tartalma szerint módosult. |
| Magyar Véreb Egylet | A hatályos Vtv. 9. § (6) bekezdésében módosítani szükséges a "vagy magyar agárral" szövegrészt a "vagy vadászkutyával" szövegrészre. | A törvényjavaslat a vélemény tartalma szerint módosult. |

1. **Hivatásos vadász működésére vonatkozó észrevételek**

|  |  |  |
| --- | --- | --- |
| **Véleményező** | **Vélemény** | **Véleménnyel kapcsolatos intézkedés** |
| Gyenes Szilárd | Javasolta, hogy hivatásos vadászi szolgálatot elláthasson a vadászmester is. | Elutasítva, az összeférhetetlenségre tekintettel. |
| Vas Gyula | Javasolta a hivatásos vadászok szolgálati naplójának megszüntetését. | Elutasítva. A szolgálati napló egyrészt a hivatásos vadász ellenőrzését is lehetővé teszi, másrészt a hivatásos vadász védelmét is szolgálja a viták rendezése során. |
| István Margit | Javasolta, hogy az állam, legalább azzal járuljon hozzá a magyar vadgazdálkodáshoz, hogy társaságonként legalább egy hivatásos vadász alkalmazásához szükséges anyagi eszközöket biztosítsa. | Elutasítva, a hivatásos vadászok bármilyen jellegű állami dotációjára jelenleg nincs lehetőség. |
| Farkas Mihály | Javasolta, hogy a kisebb trófeákat a hivatásos vadászok bírálják el, ne legyen bemutatási kötelezettség. | Elutasítva, a trófeabírálat a javaslat megvalósulása esetén teljesen követhetetlenné válna. |
| Torday László | Javasolta, hogy a hivatásos vadászok munkáltatója ne a vadászatra jogosult, hanem állami szervezet, pl. a tájegységi fővadász legyen. | Elutasítva, a hivatásos vadászok állami alkalmazására jelenleg nincs lehetőség. |

1. **Tájegységi fővadász intézményével kapcsolatos észrevételek**

|  |  |  |
| --- | --- | --- |
| **Véleményező** | **Vélemény** | **Véleménnyel kapcsolatos intézkedés** |
| Borsay Balázs | Javasolta, hogy a hivatásos vadász mellett ingyenes vadászjegy illesse meg a tájegységi fővadászt, valamint a szolgálati lőfegyverrel rendelkező vadgazdálkodási hatóság tisztviselőjét is. | Elutasítva, tekintettel arra, hogy a hivatásos vadász részére kiváltott vadászjegy továbbra is térítésköteles maradt. |
| Magyar Madártani Egyesület | Nem értett egyet a tájegységi fővadász rendszer bevezetésével. | A tájegységi fővadász intézménye bevezetésre kerül. |

1. **Tiltott vadászati eszközökre és módokra vonatkozó észrevételek**

|  |  |  |
| --- | --- | --- |
| **Véleményező** | **Vélemény** | **Véleménnyel kapcsolatos intézkedés** |
| Magyar Elöltöltő Fegyveres Lövészek Szövetsége  (Németh Balázs) | 1. Álláspontja szerint nem indokolt a teljes köpenyes lövedék vadászati célra történő általános tiltása.  2. Indokolatlan az áramütést okozó eszközök szerepeltetése a normaszövegben. | 1. A törvényjavaslat a vélemény tartalma szerint módosult.  2. EU-s irányelvnek való megfelelés miatt szerepel a kifogásolt szövegrész a törvényben. |
| Szabó István | A törvényjavaslat 37/A. § (1) bekezdését javasolta kiegészíteni azzal a szöveggel, hogy "kivétel a vaddisznóra sörétes lőfegyverből kilőhető golyóval történő vadászat esetét". | A törvényjavaslat a véleménnyel azonos szabályozást tartalmaz, de szerkezetileg más helyen. |
| Dr. Tordai Sándor | Javasolta, hogy elektronikus optikai eszközt birtokolni se lehessen vadászterületen! | Elutasítva, tekintettel arra, hogy ennek előírása indokolatlan, ellenőrzése pedig túlzott adminisztratív terhekkel járna. |
| Torday László | Javasolta az éjjellátó keresőtávcsövek, ill. az éjjellátó céltávcsövek alkalmazhatóságának engedélyezését vadkárelhárító vadászat során. | A törvényjavaslat az éjjellátó keresőtávcső alkalmazását a hivatásos vadászok számára lehetővé teszi, az éjjellátó céltávcsövek alkalmazása azonban továbbra is tiltott marad. |
| Csincsák Róbert | Javasolta, hogy a törvényjavaslat 37/A. § (1) bekezdés 21. pontja az alábbiakkal egészüljön ki: "elektronikus képnagyítóból vagy képátalakítóból álló éjszakai lövésre alkalmas, azt elősegítő: - kereső és - célzó eszközök, valamint  - utólag fegyver céltávcsőre felhelyezhető eszközök”, valamint javasolta a (3) bekezdés szövegét is kiegészíteni az alábbiak szerint: "Hivatásos vadászon kívül a vadászatra beiratkozástól a vadászat befejezéséig, vadászaton résztvevő személy nem tarthat magánál hőkamerát, vagy más tiltott éjjellátó eszközt, csak a vadászati hatóság külön engedélyével és abban meghatározott feltételekkel.” | Elutasítva, tekintettel arra, hogy ennek előírása indokolatlan, ellenőrzése pedig túlzott adminisztratív terhekkel járna. |
| Vadászok és Természetvédők Fővárosi és Pest megyei Szövetsége | Javasolta, hogy a szabályozás alapelve legyen az éjjellátó készülékek használatának tilalma, valamint, hogy e tilalom az egyéni vadászatokon az ilyen eszközök birtoklására is kiterjedjen. | Elutasítva, tekintettel arra, hogy a birtoklásra vonatkozó rész előírása indokolatlan, ellenőrzése pedig túlzott adminisztratív terhekkel járna. |
| Hamza Emil | Javasolta a törvényjavaslat 37/A. § (1) bekezdés 12., 13. pontjának módosítását: A fenti rendelkezés megengedi, hogy vaddisznóra sörétes fegyverből kilőhető golyós lövedékkel vadásszanak, ugyanakkor tiltja a 2500 joule alatti csőtorkolati energiájú lőszer használatát. Ugyanakkor a forgalomban lévő sörétes fegyverből lőhető golyós lőszer csőtorkolati energiája, ha az 16-os, vagy 20-as kaliberű, jellemzően nem éri el a 2500 Joule-t! Ez a gyakorlati vadászati használhatóság szempontjából nem gond, mert a lövedék nagy kalibere, illetve a csekély lőtávolság ezt az energia hátrányt kompenzálja. A 13.-as pont szövegéből javasolta kihagyni a "vaddisznóra" szövegrészt. | A törvényjavaslat a vélemény tartalma szerint módosult. |
| Nagy János | Javasolta, hogy külön eljárás keretében a vadászati hatóság engedélyezhetné hangtompító eszköz használatát. | Elutasítva, tekintettel arra, hogy ezen eszköz engedélyezése nincs napirenden. |

1. **Trófeabírálattal kapcsolatos észrevételek**

|  |  |  |
| --- | --- | --- |
| **Véleményező** | **Vélemény** | **Véleménnyel kapcsolatos intézkedés** |
| 1. Magyar Elöltöltő Fegyveres Lövészek Szövetsége  (Pólik Sándor) | A trófeabírálatot érintő változások közé javasolta beépíteni a ragadozók trófeabírálatára vonatkozó rendelkezéseket. | A törvényjavaslat a véleménnyel azonos szabályozást tartalmaz. |
| Bognár Gábor | Javasolta a trófeabemutatás idejének meghatározására vonatkozó szabályok pontosítását. | Elutasítva, figyelemmel arra, hogy a muflonkos vadászati idényére vonatkozó szabályozás időközben megváltozott, illetve a vaddisznó trófeabírálatával kapcsolatos javaslat a vadászati hatóság adminisztrációs terheinek növekedésével járt volna. |
| Prof. Dr. Csányi Sándor | A törvényjavaslat 74/A. § (3) bekezdését javasolta módosítani, mely szerint a trófeabírálat során a zárt téri származású vad trófeáját a szarvas, a dám, az őz, valamint a muflon esetében a koponyán maradandó módon úgy kelljen megjelölni, hogy az a zárttéri származást külön is mutassa. | A törvényjavaslat a véleménnyel érdemben megegyező szabályozást tartalmaz. |

1. **Vadászati jog gyakorlásával összefüggő észrevételek**

|  |  |  |
| --- | --- | --- |
| **Véleményező** | **Vélemény** | **Véleménnyel kapcsolatos intézkedés** |
| Dr. Bilonka Béla | Kifogásolta, hogy a törvényjavaslat 11/A. § és 11/B. § valamint a 12. § (1) bekezdése ellentmond egymásnak. | A törvényjavaslat a vélemény tartalma szerint módosult. |
| Rommer József | A törvényjavaslat 14. § (2) bekezdésével kapcsolatban javasolta, hogy az azonos napon történő kifüggesztés nem életszerű, elegendő a 30 napos tényleges kifüggesztés. | Elutasítva, tekintettel arra, hogy ezen a hatályos szabályozáson a törvényjavaslat nem kíván változtatni. |
| Felső-szigetközi Vadászszövetség  (Dr. Lascsik Ágoston) | Kifogásolta a Vtv. 14. § (3) bekezdésének hatályon kívül helyezését, álláspontja szerint ez súlyosan sérti a Magyar Állam kivételével a helyi földtulajdonosok érdekeit. | Tekintettel arra, hogy a törvényjavaslat a 30 ha-os részvételi korlátot eltörölte, a jegyző mint törvényes képviselő eljárási részvétele szükségtelenné vált. |
| Farkas Mihály | A törvényjavaslat 11/A. §-ával kapcsolatban javasolta, hogy a magukat nem képviselők helyett jobb volna továbbra is a jegyzőt bevonni a területkialakításba. | Tekintettel arra, hogy a törvényjavaslat a 30 ha-os részvételi korlátot eltörölte, a jegyző mint törvényes képviselő eljárási részvétele szükségtelenné vált. |

1. **Vadászati jog haszonbérletére vonatkozó észrevételek**

|  |  |  |
| --- | --- | --- |
| Véleményező | Vélemény | Véleménnyel kapcsolatos intézkedés |
| Dr. Bilonka Béla | Kifogásolta a Vtv. tervezett 16. § (4a) bekezdését mivel, hogy mind az Alaptörvény, mint a Ptk. rögzíti a tulajdoni formák egyenjogúságát, amiért az állami tulajdon javára tett egyoldalú rendelkezés felveti a jogegyenlőség elvének sérelmét. | A bekezdés törlésre került. |
| Dabis Gábor | A Vtv. 15. § (1) bekezdése tiltja a vadászati jog alhaszonbérletbe adását, viszont a 15. § (2) bekezdése megengedi, hogy akik a tulajdonostól a földterület használatával együtt a vagyoni értékű vadászati jogot is bérbe vették, részt vegyenek a vadászterület kialakításában, hasznosításában. Így azok a földhasználók, akik nem rendelkeznek külön meghatalmazással, hanem a föld haszonbérleti szerződésbe belefoglalták a vadászati jogot is, megsértenék az alhaszonbérlet tiltását. | A törvényjavaslat a vélemény tartalma szerint módosult. |
| Nagy János | Javasolta a Vtv. 16. § (1) bekezdés c) pontjának kiegészítését az "oktató-kutató intézmény" szövegrésszel. | A törvényjavaslat a vélemény érdemi tartalma szerint módosult. |
| Magyar Környezetvédelmi Egyesület  (Kántor Sámuel) | A Vtv. 15. §ával kapcsolatban javasolta, hogy célszerű lenne, ha a vadászati jogot gyakorló vadásztársaságok a földtulajdonosoknak fizetendő haszonbérleti díjat nem a naptári év, hanem a vadászati szezon zárásához közel, azaz január végéig fizetnék be a kormányhivatal felé. Az érintett földtulajdonosok ott vegyék át. | Elutasítva, tekintettel arra, hogy a törvényjavaslat a magánjogi jogviszonyokba ilyen szinten nem kíván beavatkozni. |

1. **Vadászterületek kialakításával kapcsolatos észrevételek**

|  |  |  |
| --- | --- | --- |
| **Véleményező** | **Vélemény** | **Véleménnyel kapcsolatos intézkedés** |
| Baranya Sándor | Szükségesnek tartotta, hogy a vadászterületek kijelölésekor a vad táplálkozási és búvóhelyének előtérbe helyezését, illetve, hogy a területek kijelölésénél a műutakat, folyókat kelljen figyelembe venni, és ne elsősorban a közigazgatási határokat preferálják. | A törvényjavaslat a véleménnyel azonos szabályozást tartalmaz |
| Fehér Ákos | Problémának tartotta, hogy lehet olyan hely, ahol a tájegységi határ kettévág egy jól működő vadászterületet. | A tájegységek kialakítása a meglévő vadászterületek alapulvételével történt. Eltérés esetén az új szabályozás lehetőséget biztosít a területhatárok rendezésére. |
| dr. Godó Nándor | Kifogásolta a vadászterület kialakításával kapcsolatos új szabályokat, figyelemmel azok gyakorlati végrehajthatóságára. | A törvényjavaslat részben a vélemény érdemi tartalma szerint módosult. |
| Baranya Sándor Attila | Javasolta a vadászterületek kijelölésekor, hogy a vad táplálkozási és búvóhelyét előtérbe kelljen helyezni a területek kijelölésénél, illetve, hogy figyelembe vételre kerüljenek a műutak, folyók, szemben a közigazgatási határokkal. | A törvényjavaslat a véleménnyel azonos szabályozást tartalmaz |
| Bozsolik Zoltán | Javasolta a vadászterület kialakítására vonatkozó szabályok pontosítását. | A törvényjavaslat részben a vélemény érdemi tartalma szerint módosult. |
| Rommer József | Javasolta, hogy a vadászterület határát megállapító határozat kiadásakor a vadászati hatóság jelölje meg a terület minimum haszonbérleti díját. | Elutasítva, tekintettel arra, hogy ez a tulajdonosok döntési kompetenciája. |

1. **Vadkárral kapcsolatos észrevételek**

|  |  |  |
| --- | --- | --- |
| **Véleményező** | **Vélemény** | **Véleménnyel kapcsolatos intézkedés** |
| Farkas Mihály | Álláspontja szerint, amíg az állam tulajdonát képző vad eszi az állam által támogatott és termelt terményt addig a támogatás mértékéig senkit nem ért kár. Ha ez szigorítva volna, biztos többet tennének a gazdák a vadkárelhárítás terén. | A törvényjavaslat a véleménnyel azonos irányba tesz lépést a vadkár tűrési mértékének 10%-ra emelésével. |
| Dr. Fehér István | Álláspontja szerint a vadkárral kapcsolatos teherviselés aránytalanul egyenlőtlenül oszlik meg a vadászatra jogosult és a földhasználó között. | Elutasítva, tekintettel arra, hogy a törvényjavaslat vadkárra vonatkozó szabályozása egy széleskörű szakmai konszenzus alapján került meghatározásra. |
| Dózsa Gergely | Kifogásolta, hogy a törvénymódosítás a vadkárral kapcsolatos természetes önfenntartási értéknek minősülő 5%-os – a kártérítési kötelezettség alól felmentést biztosító – minimum küszöböt 10 %-ra emeli. | Elutasítva, tekintettel arra, hogy a törvényjavaslat vadkárra vonatkozó szabályozása egy széleskörű szakmai konszenzus alapján került meghatározásra. |
| Torday László | A vadkárelhárítással kapcsolatban javasolta, hogy a Vtv.-ben külön fejezetre lenne szükség, amelyben a vadkárelhárító vadászatok különös rendjét, s az ott alkalmazható eszközöket tárgyalnák. Álláspontja szerint a vadkár, és annak elhárítása olyan problémaként jelentkezik, hogy a vadkár vadászattal történő mérséklésére nincs meg a megfelelő törvényi, vadászati mód és eszközháttér, így a vadkárok bekövetkezte szinte elkerülhetetlen. | A törvényjavaslat a véleménnyel azonos irányba tesz lépést, megteremtve annak lehetőségét, hogy a vadkárral kapcsolatos részletszabályok külön jogszabályban kerüljenek rendezésre. |
| Dr. Bilonka Béla | A törvényjavaslat 78. § (1) bekezdésével kapcsolatban javasolta rögzíteni, hogy az előre láthatóan bekövetkező vadkár megelőzése, csökkentése érdekében szükséges szakszerű és a várható kár mértékével arányos költségű megelőzési tevékenység a földhasználó és a vadászatra jogosult közös érdeke, amiért az indokolt és arányos kármegelőzési tevékenység költségeit a felek egyéb megállapodásának hiányában egyenlő arányban kötelesek viselni. | A törvényjavaslat a véleménnyel azonos irányba tesz lépéseket a kármegelőzés részletes szabályainak előírásával. |

1. **Zárttéri vadtartás szabályaira vonatkozó észrevételek**

|  |  |  |
| --- | --- | --- |
| **Véleményező** | **Vélemény** | **Véleménnyel kapcsolatos intézkedés** |
| Nagy János | Álláspontja szerint a vadaskertek gazdaságos üzemeltetését lehetetleníti el a jogalkotó, ha kizárja az egyéb zártkerti rendszerekből való telepítés lehetőségét, ezért  módosítani javasolta a törvényjavaslat 17. §-át, amely a Vtv.-t új 27/C. §-sal egészíti ki. | A törvényjavaslat a vélemény tartalma szerint módosult. |
| Szabó László | A Vtv. tervezett 27/A. §-ával kapcsolatban javasolta, hogy a törvény tegye egyértelművé, hogy a vadfarm létesítésére és engedélyezésére irányuló kérelmet a tulajdonos, üzemeltető kérésére adják ki. | A törvényjavaslat a vélemény tartalma szerint módosult. |
| Borsay Balázs | A Vtv. tervezett 27/A. §-ával kapcsolatban javasolta, hogy az (5) bekezdés kerüljön át a 84. § (1) bekezdés k) pontjába, és kerüljön meghatározásra a hozzá köthető szankció mértéke. | A törvényjavaslat a vélemény érdemi tartalma szerinti szabályozást tartalmaz. |